钦定古今图书集成/明伦汇编/家范典/第112卷 > 《汉刘熙释名》 > 《睦亲篇》
## 钦定古今图书集成/明伦汇编/家范典/第112卷 > 《汉刘熙释名》 > 《睦亲篇》

房族亲戚邻居，其贫者才有所阙，必请假焉。虽米盐
酒醋，计钱不多，然朝夕频频，令人厌烦。如假借衣服
器用，既为损污，又因以质钱。借之者历历在心，日望
其偿。其借者非惟不偿，又行，行常自若，且语人曰：“我
未尝纤毫假贷于他。”此言一达，岂不招怨怒。

一应亲戚故旧有所假贷，不若随力给与之言。借则
我望其还，不免有所索。索之既频而负偿，冤主反怒
曰：“我欲偿之。”以其不当频索，则姑已之。方其不索，则
又曰：“彼不下气问我，我何为而强还之。”故索亦不偿，
不索亦不偿，终于交结，怨而后已。盖贫人之假贷，初
无肯偿之意，纵有肯偿之意，亦何由得偿。或假贷作
经营，又多以命穷计拙而折阅。方其始借之时，礼甚
恭，言甚逊，其感恩之心，可指日以为誓。至他日责偿
之时，恨不以兵刃相加。凡亲戚故旧因财成怨者多
矣。俗谓“不孝怨父母，欠债怨财主。”不若念其贫，随吾
力之厚薄，举以与之，则我无责偿之念，彼亦无怨于
我。

人之议亲，多要因亲及亲，以示不相忘，此最风俗好
处。然其间妇女无远识，多因相熟而相简，至于相忽，
遂至于相争而不和，反不若素不相识而骤议亲者。
故凡因亲议亲，最不可托熟，阙其礼文，又不可忘其
本意，极于责备，则两家周致，无他患矣。故有侄女嫁
于姑家，独为姑氏所恶；甥女嫁于舅家，独为舅妻所
恶；姨女嫁于姨，家独为姨氏所恶。皆由玩《易》于其初，
礼薄而怨生，又有不审于其初之过者。

人之姑、姨、姊、妹及亲戚妇人，年老而子孙不肖，不能
供养者，不可不收养。然又须关防，恐其身故之后，其
不肖子孙却妄经官司，称其人因饥寒而死，或称其
人有遗下囊箧之物。官中受其牒，必为追证，不免有
扰。须于生前令白之于众，质之于官，称“身外无馀物”，
则免他患。大抵要为高义之事，须令无后患。